O 25 de chunio de 1991 Croacia y Eslovenia proclaman a suya independencia. O gobierno federal yugoslavo apoya a los serbios de Croacia con a presencia d'o exercito federal, que preba de mantener o control de Croacia y dixa que os guerrillers serbios faigan crimens de guerra con total impunidat primero contra os crovates que yeran en minoría en as localidatz de mayoría serbia y dimpués contra os crovates de localidatz que no yeran de mayoría serbia y que egual conqueriban. Krayina ascape cayó en poder serbio. Os principals combates se desembolicaban en Eslavonia oriental, de mayoría crovate, pero que os meyos de comunicación serbios (y d'Estatos con actitut pro-serbia como Espanya que veyeban a independencia de Croacia como incomoda) presentaban como de mayoría serbia. Dimpués d'Eslavonia a guerra s'estendilló dende Krayina dica Dalmacia (puent de Maslenica), y as ciudatz costeras como Chadra, Split, atacatas por a marina yugoslava, y Dubrovnik, atacato dende Montenegro y Herzegovina por voluntarios serbios y montenegrins. Vukovar resistió pero en zaguerías fue destruito por o exercito yugoslavo, estando escenario de crimens por os dos costatos que han quedato sin guaire castigo por o que fa a los responsables serbios. En os territorios que os serbios conquieren bi ha mortaleras de población crovate y por miedo muitos d'ellos fuyen enantes que pleguen os serbios, feito que quan a guerra s'estendille por Bosnia y o Kosovo será conoixito como "limpieza etnica" y que quan encomenzaba en Croacia no conseguiba mover d'egual traza as sensibilidatz de bels países occidentals que yeran contra a desintegración de Yugoslavia.